དེའི་འཕྲོ་ནས་བོད་ཀྱི་མཁས་པ་དག་གི་ཁྲོད་ནས་མཁས་དབང་དགེ་འདུན་ཆོས་འཕེལ་ལགས་ཀྱིས་དཔལ་ལེགས་ལྡན་ནག་པོའི་གླུའི་བསྟན་བཅོས་འདི་ཆ་ཚང་བར་བསྒྱུར་གནང་གྲུབ་པ་མ་ཟད།ཕྲན་རང་ནས་མ་བཅོལ་ཁུར་བླངས་ཀྱི་ལུགས་སུ་བྱས་ཏེ།ཀླུའི་གླུའི་ལེའུ་བཅོ་བརྒྱད་པོ་ཐམས་ཅད་འགྲན་ཟླ་མེད་པ་ཞིག་བསྒྱུར་ཟིན་ཏེ་འོན་ཀྱང་དཔེ་འདི་བོད་ཀྱི་མཁས་པ་ཚོའི་སྤྱན་ལམ་དུ་འགྲིམ་པའི་དུས་ཞིག་ཤིན་ཏུ་འབྱུང་དཀའ་བར་མངོན།ཞེས་ཆ་ཚང་བ་སྒྱུར་བ་མ་ཟད།འགྲན་ཟླ་མེད་པ་ཞིག་སྒྱུར་ཡོད་པ་ཁོང་གི་གསུངས་ཡོད་མོད།དེང་སང་ཡིད་ཤིན་ཏུ་ནས་ཕངས་པ་ཞིག་ལ།དགེ་ཆོས་ཀྱིས་སྒྱུར་བའི་དཔལ་ལེགས་ལྡན་ནག་པོའི་གླུའི་ལེའུ་གཉིས་པ་དང་གསུམ་པ།བཞི་བ།བཅུ་གཉིས་པ་བཅས་ལེའུ་བཞི་མ་གཏོགས་གཞན་ཆ་ཚང་བ་བོར་བརླག་ཏུ་ཕྱིན་པའམ་གང་ལྟར་ད་སྔ་བོད་ཀྱི་མཁས་བླུན་ཀུན་གྱི་སྤྱན་ལམ་དུ་མ་ཐོན་པ་ནི།མཁས་དབང་ཁོང་གིས་ཀྱང་སྔ་མོ་ནས་མཁྱེན་ཡོད་པ་ཡིན་ནམ།བོད་སྐྱོང་བསྟན་མ་རྣམས་ཀྱིས་འདི་འདྲའི་ལས་ལ་འཁུ་ལྡོག་བྱེད་ཟེར་ནས་ཞེད་སྐྲག་སློང་པ་ཡང་འདུག་སྟེ།དྲུག་སྡེ་དག་གིས་གང་བསམ་པ་བཅུ་གཉིས་སྡེ་རྣམས་ཀྱིས་ལེགས་པར་གོ་བས་ཐུགས་ནང་ཤིན་ཏུ་གཤིན་པར་འོས་མཆི།ཞེས་གསུངས་པ་ལྟར།བོད་སྐྱོང་བསྟན་མ་རྣམས་ཀྱིས་སམ་ཡང་ན་སྐབས་དེའི་སྐུ་དྲག་མི་དྲག་དག་གིས་ཕངས་མེད་དུ་སྙིགས་དུང་དུ་བསྐྱུར་བ་ཡིན་ནམ།ཡང་ན་ད་དུང་ཧ་ཅང་སྦས་པའི་ཡུལ་ཞིག་ན་ཧ་ཅང་སྦས་པའི་ཚུལ་དུ་བཞུགས་ཡོད་ཀྱང་སྲིད།